**Avoin TKI -opinnäytetyösopimusrepun esipuhe**

Edessäsi on nyt Opetus- ja kulttuuriministeriön rahoittaman, Ammattikorkeakoulujen avoin TKI-toiminta, oppiminen sekä innovaatioekosysteemi -hankkeen puitteissa valmisteltu Opinnäytetyön Sopimusreppu. Reppu pitää sisällään seuraavat asiakirjat:

* Opinnäytetyön valmistelulomake
* Opinnäytetyösopimus
* Opinnäytetyösopimuksen yleiset ehdot
* Ohje opinnäytetyösopimuksen käyttämiseen ja täyttämiseen
* Aineistonhallintasuunnitelma

Reppua ovat valmistellut työryhmä: lakimies Liisa Sippel, Turun AMK, lakimies Annamari Turunen, Itä-Suomen yliopisto/Savonia AMK/Karelia AMK ja lakimies Päivi Ervast, Lapin AMK. Repun asiakirjamalleja on kommentoitu laajalti ammattikorkeakouluverkostossa. Työryhmä on käsitellyt verkoston antaman palautteen ja muokannut asiakirjamalleja palautteen perusteella.

Dokumenttien otsikoissa on käytetty termiä ”Avoin TKI” osoittamaan, että malliasiakirjat on laadittu yllä mainitussa hankkeessa. Kukin ammattikorkeakoulu nimeää asiakirjat oman käytäntönsä mukaisesti ottaessaan ne käyttöön.

Malliasiakirjat on tarkoitettu vapaasti käytettäväksi ammattikorkeakouluissa. Kukin ammattikorkeakoulu voi hyödyntää malleja oman harkintansa ja tarpeensa mukaan. On kuitenkin huomattava, että jos malleja hyödyntää vain osittain tai muuntelemalla niitä, on ehdottoman tarpeellista konsultoida lakimiestä.

Malliasiakirjoissa on pyritty huomioimaan Avoimen TKI:n ja tutkimusetiikan periaatteet sekä tietosuojalainsäädännön vaatimukset mahdollisimman laajalti. Tavoitteena on ollut pitää malliasiakirjat mahdollisimman tiiviinä ja lukijaystävällisinä.

Repun malliasiakirjat on laadittu lähtökohtaisesti käytettäväksi yhtenä kokonaisuutena. Sopimuspaketti ei sovellu käytettäväksi opinnäytetöissä, jotka toteutetaan ulkoisen rahoituksen hankkeissa niiden sopimusehtojen vuoksi. Niiden opinnäytetöiden osalta, joissa ei ole ulkopuolista osapuolta (asiakirjamalleissa käytetty termi on Yhteistyötaho), voidaan myös käyttää pelkästään opinnäytetyön valmistelulomaketta. Valmistelulomaketta voi hyödyntää myös esim. metodiopinnoissa. Valmistelulomakkeessa on myös kohtia, jotka voidaan tarvittaessa jättää pois kuten aineistonhallintasuunnitelma -osio, mikäli opinnäytetyön luonteen mukaan se on tarpeeton. Samoin opinnäytetyösopimusmallissa kohta ”opinnäytetyön ohjaajat” voidaan jättää pois, mikäli ammattikorkeakoulun käytännön mukaisesti ohjaajat eivät ole sopimuksen osapuolia.



[Tämä kuva](https://fi.wikipedia.org/wiki/Reppu),

tekijä Tuntematon tekijä, käyttöoikeus: [CC BY-SA](https://creativecommons.org/licenses/by-sa/3.0/)