**OHJE AVOIN TKI –OPINNÄYTETYÖSOPIMUKSEN KÄYTTÄMISEEN JA TÄYTTÄMISEEN**

Opinnäytetyösopimusta käytetään tilanteissa, jossa opiskelija tekee opinnäytetyönsä AMK:n ulkoisen yhteistyötahon, esimerkiksi yrityksen, toimeksiannosta. Sopimus ei sovellu käytettäväksi opinnäytetöissä, jotka toteutetaan ulkoisen rahoituksen hankkeissa niiden sopimusehtojen vuoksi. Tässä ohjeessa neuvotaan opinnäytetyösopimuksen käyttämistä (s. 1-4) ja käydään läpi opinnäytetyösopimuksen yleiset sopimusehdot (s.4-7), jotka ovat aina sopimuksen liitteenä 1.

Opinnäytetyön valmistelulomake on osa sopimusta, mutta se soveltuu käytettäväksi myös sellaisten opinnäytetöiden suunnittelussa ja valmistelussa, jotka toteutetaan ulkoisen rahoituksen hankkeissa. Lomake on täytettävä ennen sopimuksen avointen kohtien täyttämistä ja samalla on tarkistettava, että tiedot vastaavat molemmissa toisiaan. Opinnäytetyön valmistelulomake on liitettävä mukaan valmiiseen sopimukseen liitteeksi 2.

1. **Sopijapuolet**

Sopimuksen sopijapuolia ovat:

(1) projektissa opinnäytetyötään tekevät opiskelijat (täytä jokaisen opiskelijan tiedot omaan kohtaan);

(2) projektissa mukana oleva yhteistyötaho, esimerkiksi yritys;

(3) ammattikorkeakoulu; sekä

(4) ammattikorkeakoulun puolelta opinnäytetyötä ohjaavat ohjaajat, jos AMK ei ole linjannut ohjaajia jätettäväksi sopimuksen ulkopuolelle (täytä jokaisen ohjaajan tiedot omaan kohtaan).

Edellä mainitut kirjataan sopimuksen kohtaan 1.

1. **Sopimuksen kohde ja tarkoitus**

Kohdassa 2 sovitaan opinnäytetyöprosessin toteutuksesta sekä opinnäytetyölle asetettavista tavoitteista ja aikataulusta, jotka kuvataan tarkemmin opinnäytetyön valmistelulomakkeessa. Sopimuksen kohtaan 2 kirjataan opinnäytetyön aihe. Huomioi, että valmistelulomakkeessa sekä opinnäytetyön aihe että nimi ovat alustavia, mutta sopimukseen on kirjattava opinnäytetyön lopullinen aihe.

1. **Opinnäytetyön ohjaus ja yhteistyötahon tausta-aineisto**

Kohdassa 3 sovitaan opinnäytetyön ohjauksesta. Kohtaan on kirjattava

(1) henkilöt, jotka ohjaavat opinnäytetyötä ammattikorkeakoulun puolelta; sekä

(2) henkilöt, jotka ohjaavat opinnäytetyötä yhteistyötahon puolelta.

Yhteistyötaho saattaa luovuttaa opiskelijalle aineistoa käytettäväksi opinnäytetyöprosessissa. Tällaisesta aineistosta käytetään nimitystä **tausta-aineisto**, ja se tarkoittaa mitä tahansa yhteistyötahon omistamaa aineistoa, joka on yhteistyötaholla jo ennen opinnäytetyöprosessin aloittamista, ja jota tullaan käyttämään opinnäytetyöprosessissa. Mikäli yhteistyötaho luovuttaa opinnäytetyöprosessiin tausta-aineistoa, kyseinen tausta-aineisto kirjataan sopimuksen kohtaan 3.

Kohtaan 3 kuvataan myös se, miten tai millaista ohjausta yhteistyötaho opinnäytetyöprosessiin antaa, esimerkiksi antamalla arvion opinnäytetyön rakenteesta tai opinnäytetyöprosessin etenemisestä.

1. **Yhteistyötahon suorittama tarkastus ja lausunto**

Kohdassa 4 sovitaan yhteistyötahon opinnäytetyön tarkastuksesta. Opiskelija toimittaa yhteistyötahon yhteyshenkilölle:

(1) julkistettavan opinnäytetyönsä ja

(2) opinnäytetyöprosessissa aikaansaadut tulokset

tutustumista ja arviointia varten viimeistään 14 päivää ennen suunniteltua opinnäytetyön julkistamisajankohtaa.

**Tulos** tarkoittaa kaikkia opinnäytetyöprosessissa aikaansaatavia tuloksia, kuten esimerkiksi tietoutta, patentteja, keksintöjä, menetelmiä, ratkaisumalleja tai tietokoneohjelmia. Tuloksella on yleensä myös opinnäytetyöstä erotettavaa itsenäistä merkitystä, ja se voidaan luovuttaa yhteistyötaholle opinnäytetyöstä erillisenä. Tulos sisältyy aina opinnäytetyöhön ja mahdollisesti Liitännäisaineistoon. (Katso yleisten sopimusehtojen ohjeen kohta 2)

**Liitännäisaineisto** tarkoittaa aineistoa, joka syntyy opinnäytetyötä tehtäessä, mutta joka ei kuulu varsinaiseen julkistettavaan opinnäytetyöhön (esimerkiksi mittaustulokset, versioinnit, masternauha tai prototyyppi). Liitännäisaineistoa voi olla jokin muukin yhteistyötahon ennakolta määrittelemä tulos, jota ei opinnäytetyössä julkisteta. Liitännäisaineisto voi sisältää salassapidettävää ja ei-salassapidettävää aineistoa. Liitännäisaineisto voidaan tarvittaessa huomioida opinnäytetyön arvioinnissa osana opinnäytetyöprosessia. (Katso yleisten sopimusehtojen ohjeen kohta 2)

Opinnäytetyön tarkastusmenettelyssä yhteistyötahon on ilmoitettava ennen opinnäytetyön julkistamisajankohtaa opiskelijalle, sisältääkö opinnäytetyö julkistamatta jätettäviä tietoja tai aineistoja, jotka kuuluvat Liitännäisaineistoon. Yhteistyötaho voi vaatia, että opinnäytetyössä ei julkisteta yrityssalaisuuksia tai muita salassapitovelvoitteeseen kuuluvia seikkoja. Yhteistyötaho ei voi kuitenkaan edellyttää tietojen poistamista julkistettavasta opinnäytetyöstä siksi, että opinnäytetyön tulokset ovat yhteistyötahon kannalta epäedullisia. Yhteistyötahon lausunto huomioidaan opinnäytetyön arvioinnissa AMK:n käytäntöjen mukaan.

1. **Opinnäytetyön, tulosten ja tutkimusaineiston oikeudet**

Tutkimusaineisto tarkoittaa opiskelijan keräämää perusaineistoa tai perusaineistosta jalostettua aineistoa, johon opinnäytetyöprosessin tulokset perustuvat. Immateriaalioikeus tarkoittaa kaikkia aineettomia oikeuksia, joiden avulla aineeton omaisuus on suojattu tai suojattavissa kuten tekijänoikeudet lähioikeuksineen, tavaramerkit, mallioikeudet, oikeudet integroidun piirin piirimalliin, hyödyllisyysmallit ja patentit. (Katso yleisten sopimusehtojen ohjeen kohta 2)

Myös ohjaajalle voi kuulua immateriaalioikeuksia, mikäli hänen panoksensa on ollut riittävän luova ja omaperäinen. Jos sekä opiskelijalle että ohjaajalle kuuluu immateriaalioikeuksia tuloksiin, opiskelijan ja ohjaajan on sovittava erikseen kirjallisesti näiden oikeuksien jakautumisesta ja hallinnoinnista.

Jos tuloksiin sisältyy patentoitava keksintö, opiskelija mainitaan keksintöä suojattaessa keksijänä tai yhtenä keksijöistä. Opiskelijalla voi tässä tapauksessa olla oikeus saada keksintökorvaus, josta sovitaan erikseen käyttäen ammattikorkeakoulun tai yhteistyötahon keksintöohjetta.

Kohtaan 5 luetellaan kaikki yhteistyötaholle toimitettavat tulokset. Lueteltava on siis sekä julkistettavat että ei-julkistettavat tulokset.

Yleisten sopimusehtojen kohdassa 4 mainitun lisäksi opiskelija voi luovuttaa yhteistyötaholle tässä kohdassa 5 mainitut oikeudet. Tämä tarkoittaa siis opinnäytetyöprosessissa aikaansaatavia tuloksia, jotka voidaan itsenäisinä erottaa opinnäytetyöstä ja sellaisena luovuttaa yhteistyötaholle.

Rinnakkainen käyttöoikeus tarkoittaa sitä, että opiskelijalle itselleen jää aina luovutuksesta riippumatta oikeus käyttää tulosta itsekin. Luovutettavaan käyttöoikeuteen kuuluu, mikäli siitä on nimenomaisesti sovittu:

* oikeus muunnella tulosta, joka tarkoittaa sitä, että käyttöoikeuden saaja saa esimerkiksi muuttaa tuloksen esitysmuodosta toiseen tai muokata sitä muutoinkin sisällöllisesti, vaikkapa valmistamalla sen pohjalta oman parannellun versionsa ja/tai
* oikeus luovuttaa käyttöoikeus edelleen, joka tarkoittaa sitä, että käyttöoikeuden saaja saa luovuttaa opiskelijalta saamansa käyttöoikeuden vapaasti eteenpäin esimerkiksi omille yhteistyökumppaneilleen, mutta samalla säilyttää itse käyttöoikeuden.

Omistusoikeuden luovutus puolestaan tarkoittaa sitä, että yhteistyötaho omistaa luovutuksen jälkeen tuloksen (esim. 3D-mallinnuksena syntynyt esine) eikä opiskelijalla ole tämän jälkeen tulokseen mitään oikeuksia, pois lukien oikeus tulla mainituksi tuloksen tekijänä siten kuin hyvä tapa edellyttää.

Mikäli tulokseen sisältyy keksintö, tuloksen oikeuksista sovitaan erikseen.

Opiskelija voi opinnäytetyöprosessin aikana kerätä tutkimusaineistoa, johon opinnäytetyö tai opinnäytetyöprosessissa saatavat tulokset perustuvat. Jos opiskelija luovuttaa yhteistyötaholle tai ammattikorkeakoululle tutkimusaineiston tai oikeuksia keräämäänsä tutkimusaineistoon, sovitaan siitä kirjallisesti erikseen aineiston luovutussopimuksella.

Aineiston luovutussopimuksella opiskelija luovuttaa ammattikorkeakoululle tai yhteistyötaholle keräämänsä tutkimusaineiston erikseen sovittavin ehdoin. Aineiston luovutuksen mahdollistamiseksi on huolehdittava kerätyn aineiston hallinnasta. Aineistonhallinnalla tarkoitetaan sitä, että tutkimusaineisto (data) ja tutkimusaineistoon liittyvä kuvaileva tieto (metatieto, metadata) ovat luotu, tallennettu ja järjestetty siten, että aineiston säilyy käyttökuntoisena ja luotettavana ja että tietosuoja ja tietoturva on varmistettu aineiston koko elinkaaren ajan. Tavoitteena on mahdollistaa tutkimusaineiston avaaminen ja jatkokäyttö.

1. **Opinnäytetyön julkisuus, julkistaminen ja salassapito**

Arvosteltava opinnäytetyö on aina julkinen, ellei se ole julkisuus- tai muun lain nojalla salassapidettävä. Opinnäytetyö voidaan salata vain hyvin poikkeuksellisesti. Salassapidon tulee perustua aina selvään lain säännökseen. (JulkisuusL 24§, 621/1999, esim. opinnäytetyö, joka käsittelee poikkeusoloihin varautumista tai puolustusvoimien varustamista tai sijoitusta.)

1. **Sopimuksen voimassaolo**

**-**

1. **Liitteet ja soveltamisjärjestys**

Muista, että liität sopimukseen kaikki liitteet. Liitteiden on oltava mukana silloin kun sopimus allekirjoitetaan.

1. **Sopijapuolten allekirjoitukset**

Jokainen sopimuksen sopijapuoli allekirjoittaa sopimuksen. Opiskelijat, yhteistyötaho ja ammattikorkeakoulu saavat sopimuksesta oman kappaleensa. Ohjaajat saavat halutessaan kopion allekirjoitetusta sopimuksesta.

**OPINNÄYTETYÖN YLEISET SOPIMUSEHDOT**

1. **Yleisten ehtojen soveltamisala**

Opinnäytetyösopimuksen yleisiä sopimusehtoja sovelletaan yhdessä Opinnäytetyösopimuksen kanssa. Yleiset ehdot sekä Opinnäytetyösopimukseen liitettävä opinnäytetyön valmistelulomake ovat osa Opinnäytetyösopimusta. Opinnäytetyösopimukseen liitetään vielä tarvittaessa aineiston luovutussopimus.

1. **Määritelmät**

Kohdassa 2 määritellään Opinnäytetyösopimuksessa, Yleisissä ehdoissa ja näiden liitteessä käytettävät termit. Oheisessa kuvassa on havainnollistettu termien Tutkimusaineisto, Opinnäytetyö, Tulokset ja Liitännäisaineisto keskinäinen suhde.

**TUTKIMUSAINEISTO**

* **koostuu opiskelijan Opinnäytetyöprosessia varten keräämästä tai jalostamasta perusaineistosta**
* **muodostaa perustan Tuloksille**

**TULOKSET**

* **muodostuvat Tutkimusaineistosta**
* **sisältyvät Opinnäytetyöhön ja mahdollisesti Liitännäisaineistoon**
* **ovat erikseen luovutettavissa ja erotettavissa Opinnäytetyöstä ja niillä on itsenäistä merkitystä**

**LIITÄNNÄISAINEISTO**

* **voi sisältää Tuloksia ja Tutkimusaineistoa, joka ei ole muodostunut Tuloksiksi**
* **ei sisälly Opinnäytetyöhön**
* **voi sisältää salassapidettävää aineistoa**

**OPINNÄYTETYÖ**

* **sisältää Tuloksia**
* **voi sisältää Tutkimusaineistoa, joka ei ole muodostunut Tuloksiksi**
* **julkistetaan aina, ellei laissa säädettyä salassapitoperustetta**

1. **Opinnäytetyön dokumentointi**

-

1. **Ammattikorkeakoulun ja yhteistyötahon oikeudet opinnäytetyössä julkistettaviin teoksiin**

Kohdassa 4:

* Rinnakkainen käyttöoikeus tarkoittaa, että julkistettujen tulosten oikeudet jäävät ammattikorkeakoululle luovuttamisesta huolimatta myös opiskelijalle, joka voi siten käyttää tuloksia täysin vapaasti myös itse.
* Pysyvä käyttöoikeus tarkoittaa sitä, opiskelijan ammattikorkeakoululle luovuttama rinnakkainen käyttöoikeus on voimassa aina. Se ei siis lakkaa, eikä sitä voi saada lakkaamaan irtisanomalla.
* Ammattikorkeakoululle luovutettava oikeus muokata julkistettuja tuloksia tarkoittaa sitä, että ammattikorkeakoulu voi esimerkiksi päivittää tuloksia.
* Ammattikorkeakoululle luovutettava oikeus luovuttaa käyttöoikeuksia edelleen tarkoittaa sitä, että ammattikorkeakoulu voi luovuttaa julkistettujen tulosten käyttöoikeuksia muille, esimerkiksi omille yhteistyökumppaneilleen käytettäväksi niiden omassa tutkimuksessa ja opetuksessa.

Oikeudet, jotka ammattikorkeakoulu on opiskelijalta tässä sopimuksessa saanut, säilyvät voimassa, vaikka opiskelija tai yhteistyötaho myöhemmin luovuttaisi sille kuuluvia oikeuksiaan edelleen. Opiskelijan on huomioitava tämä sopimuksessa, jos opiskelija luovuttaa itselleen jääneitä oikeuksia edelleen esimerkiksi tulevalle työnantajalleen.

**Yhteistyötaholle** luovutettavaan käyttöoikeuteen ei kuitenkaan sisälly julkistettavien tulosten muuntelu- eikä edelleenluovutusoikeutta. Yhteistyötaho ei siis saa esimerkiksi päivittää tuloksia eikä luovuttaa tulosten oikeuksia edelleen kenellekään. Yhteistyötaho saa kuitenkin oikeuden ottaa kopioita tai valmistaa kappaleita opinnäytetyössä julkistetuista tuloksista ja jakaa niitä omille yhteistyökumppaneilleen markkinointitarkoituksissa. Näin tehdessään yhteistyötahon on ilmoitettava tulosten käytön yhteydessä, että opinnäytetyössä julkistetut tulokset kuuluvat ammattikorkeakoulussa tehtyyn opinnäytetyöhön ja ilmoitettava tulosten käytön yhteydessä opinnäytetyön tekijän nimi siten, kuin hyvä tapa edellyttää. Yhteistyötaho ei kuitenkaan saa käyttää ammattikorkeakoulun nimeä tai muuta tunnusta kaupallisiin tarkoituksiin ilman ammattikorkeakoulun yhteistyötaholle antamaa kirjallista lupaa.

Yleisten ehtojen lisäksi opinnäytetyön, tulosten ja tutkimusaineistojen oikeuksista sovitaan myös opinnäytetyösopimuksen kohdassa 5.

1. **Opiskelijan työsuhde**

Jos opiskelija tekee opinnäytetyönsä työsuhteessa, sovitaan tästä sekä opinnäytetyöstä mahdollisesti maksettavasta palkkiosta aina erikseen opiskelijan ja työnantajan kesken. Tällöin sovitaan myös opiskelijan ja hänen työnantajansa kesken vastaavista seikoista kuin opinnäytetyösopimuksessa ja Yleisissä ehdoissa.

1. **Vastuut**

Kohdassa 6 sovitaan opiskelijan, ohjaajan, yhteistyötahon ja ammattikorkeakoulun vastuista sopimusrikkomustilanteissa. Sopimusrikkomus aiheutuu esimerkiksi silloin, jos jotakin sopimuksessa luvattua tulosta ei saada aikaan tai se vaikkapa toimitetaan sovitusta aikataulusta myöhästyneenä.

Opiskelija sitoutuu toimimaan huolellisesti opinnäytetyötä tehdessään. Tämä tarkoittaa mm. sitä, että hän ei tietoisesti sisällytä opinnäytetyöhönsä, opinnäytetyöprosessin tuloksiin tai tutkimusaineistoon ulkopuolisen osapuolen immateriaalioikeuksin suojattua aineistoa (esim. ulkopuolisen tahon tekijänoikeuksin suojattu kuva, teksti, tietokoneohjelma ja tietokoneohjelman ohjelmakoodi). Opiskelija sitoutuu myös siihen, että hän ei opinnäytetyössään, tuloksissa tai tutkimusaineistossa lainaa muiden aikaansaamaa tekstiä, ideoita tai muita tuotoksia ilman asianmukaisia lupia ja/tai viittauksia.

Kohdassa 6 sovitaan myös vastuunrajoituksesta. Pääsääntöisesti vahingon aiheuttaja on vastuussa aiheuttamistaan vahingoista täysimääräisesti. Vastuusta rajataan kuitenkin välilliset vahingot ulkopuolelle. Välillinen vahinko on vahinko, joka aiheutuu epäsuorasti vahinkotapahtumasta, esimerkiksi tulojen menetys. Näistä vahingoista ei siis kukaan opinnäytetyösopimuksen sopijapuoli joudu korvausvastuuseen. Sekä opiskelijan että ammattikorkeakoulun vastuuta yhteistyötahoa kohtaan rajoitetaan lisäksi sopimalla vastuun euromääräisestä enimmäismääräisestä eli niin sanotusta vastuukatosta. Opiskelijan osalta vastuun enimmäismäärä on 1 000 euroa, ellei vahinkoa ole aiheutettu tahallaan tai törkeän huolimattomasti, ja ammattikorkeakoulun osalta 5 000 euroa, ellei vahinkoa ole aiheutettu tahallaan tai törkeän huolimattomasti. Törkeä huolimattomuus tarkoittaa lähes tahallisen teon asteella olevaa huolimattomuutta, esimerkiksi luottamuksellisten tietojen jättämistä lojumaan vapaasti kaikkien nähtäville.

1. **Sopimuksen siirtäminen ja päättäminen purkamalla**

Opiskelija voi irtautua opinnäytetyösopimuksesta ilmoittamalla siitä kirjallisesti kaikille sopijapuolille eli ohjaajalle, Yhteistyötaholle, ammattikorkeakoululle ja mahdollisille muille opiskelijoille. Niissä tapauksissa, joissa sopijapuolina on useampi opiskelija, opiskelijan irtautuessa sopimuksesta jäljelle jäävät sopijapuolet sopivat kirjallisesti yhdessä opinnäytetyöprosessin jatkamisesta. Jos opinnäytetyöprosessin jatkamisesta ei sovita kuukauden kuluessa opiskelijan irtautumisilmoituksesta, katsotaan sopimuksen voimassaolo päättyneeksi.

Sopimuksesta irtautuva opiskelija on aina velvollinen palauttamaan tai vaihtoehtoisesti tuhoamaan yhteistyötahon vaatimuksen mukaisesti yhteistyötaholta kaikki saamansa aineistot. Yhteistyötahon aineistoja ei siis saa jäädä opiskelijalle opinnäytetyöprosessin päättymisen jälkeen, mikäli Yhteistyötaho näin vaatii.

Kohdassa 7 sovitaan siitä, että opiskelijan irtautumisesta, sopimuksen siirtämisestä tai purkamisesta tai opinnäytetyöprosessin muusta ennenaikaisesta päättämisestä huolimatta opinnäytetyösopimuksen ja Yleisten ehtojen vastuusäännös (Yleisten ehtojen kohta 6) ja salassapitoa koskevat säännökset (Yleisten ehtojen kohta 8) jäävät voimaan. Tämä tarkoittaa esimerkiksi salassapidon osalta sitä, että opiskelija, ohjaaja, yhteistyötaho ja ammattikorkeakoulu ovat velvollisia pitämään salassa kaiken tietoonsa saaman salassapidettävän tiedon ja aineiston Yleisten ehtojen kohdassa 8 sovitun viisi vuotta opinnäytetyösopimuksen lakkaamisen jälkeen.

1. **Salassapito**

Kohdassa 8 sovitaan luottamuksellisten tietojen salassapidosta. Kaikki toiselle sopijapuolelle luovutettu tieto, joka sisältää liikesalaisuuksia, teknisiä salaisuuksia tai kaupallisia tai rahoitusta koskevia tietoja on luottamuksellista tietoa. Lisäksi ollakseen luottamuksellista tietoa, tieto on pitänyt merkitä luottamukselliseksi tai salassapidettäväksi. Mikäli tieto on annettu suullisesti, tiedon antajan on tietoa ilmaistessaan täytynyt kertoa tiedon olevan luottamuksellista. Jos tieto on annettu suullisesti, tiedon luovuttajan on kymmenen päivän sisällä kirjallisesti vahvistettava annetun tiedon olevan luottamuksellista tietoa. Vahvistus on tehtävä sille taholle, joka tiedon vastaanotti.

Luottamuksellisia tietoja voidaan luovuttaa opinnäytetyöprosessiin osallistuvien henkilöiden käyttöön siinä laajuudessa, kuin se on välttämätöntä opinnäytetyöprosessiin liittyvien tehtävien ja velvoitteiden suorittamiseksi. Luovutuksen laajuus suhteessa luottamuksellisten tietojen käyttötarpeeseen on siis aina arvioitava. Sopijapuolet vastaavat omalta osaltaan siitä, että nämä henkilöt sitoutuvat tässä sopimuksessa määriteltyjen salassapitovelvoitteiden noudattamiseen.

1. **Erimielisyyksien ratkaisu**

**-**