**AVOIN TKI -****OPINNÄYTETYÖN YLEISET SOPIMUSEHDOT**

# YLEISTEN EHTOJEN SOVELTAMISALA

# Näitä yleisiä sopimusehtoja sovelletaan Opiskelijan, Yhteistyötahon, Ohjaajan ja Ammattikorkeakoulun välisessä opinnäytetyöprosessissa. Nämä yleiset sopimusehdot yhdessä Opinnäytetyön valmistelulomakkeen kanssa ovat osa opinnäytetyösopimusta.

# MÄÄRITELMÄT

**Aineistojen avaaminen** tarkoittaa tutkimusdatan ja -menetelmien avaamista vapaaseen käyttöön Tutkimusaineiston tekijän tai sen, jolle tekijä on siirtänyt oikeudet aineistoon, määräämin aineiston käyttöoikeuksin. Käyttöoikeuksien määräämisessä voidaan käyttää Creative Commons BY 4.0 lisenssiä tai muita vastaavia lisenssejä.

**Aineistonluovutussopimus** on sopimus, jossa muun ohessa kuvataan luovutettava Tutkimusaineisto, sovitaan Tutkimusaineiston luovutukseen, jatkokäyttöön, kustannusten jakoon ja Tutkimusaineiston avaamiseen liittyvistä seikoista.

**Henkilötieto** tarkoittaa kaikkia tietoja, joiden perusteella henkilö voidaan suoraan t​ai epäsuorasti tunnistaa, esimerkiksi nimi, henkilötunnus, ammatti, sijaintitieto, sähköpostiosoite, valokuva, ääni, ip-osoite, auton rekisteritunnus. Henkilötietoja ovat myös erilliset tiedot, jotka yhdistettyinä mahdollistavat tietyn henkilön tunnistamisen.

**Henkilötietojen käsittely** tarkoittaa kaikkea manuaalista tai automaattista toimintaa, jota kohdistetaan Henkilötietoihin, kuten tietojen keräämistä, tallentamista, järjestämistä, jäsentämistä, säilyttämistä, muokkaamista tai muuttamista, hakua, kyselyä, käyttöä, tietojen luovuttamista siirtämällä, levittämällä tai asettamalla ne muutoin saataville, tietojen yhteensovittamista tai yhdistämistä, rajoittamista, poistamista tai tuhoamista.

**Immateriaalioikeus** tarkoittaa kaikkia aineettomia oikeuksia, joiden avulla aineeton omaisuus on suojattu tai suojattavissa kuten tekijänoikeus lähioikeuksineen, tavaramerkki, mallioikeus, oikeus integroidun piirin piirimalliin, hyödyllisyysmalli, kasvinjalostajaoikeus ja patentti.

**Liitännäisaineisto** tarkoittaa Opinnäytetyötä tehtäessä syntyvää materiaalia, joka ei kuulu julkistettavaan Opinnäytetyöhön, mutta joka voidaan tarvittaessa huomioida arvioinnissa, osana opinnäytetyöprosessia. Liitännäisaineistoa ovat esimerkiksi mittaustulokset, versioinnit, masternauha, prototyyppi tai muu Yhteistyötahon ennakolta määrittelemä Tulos, jota ei julkisteta ja joka voi sisältää salassapidettävää aineistoa.

**Opinnäytetyö** tarkoittaa ammattikorkeakoulututkintoon ja ylempään ammattikorkeakoulututkintoon johtavien opintojen rakenteellista osaa, jonka tarkoituksena on sekä kehittää että osoittaa opiskelijan valmiuksia soveltaa tietojaan ja taitojaan. Arvioinnissa huomioidaan opiskelijan opinnäytetyöprosessi kokonaisuudessaan.

**Tausta-aineisto** tarkoittaa Opinnäytetyön ulkopuolella aikaansaatuja tietoja, ideoita, patentteja, keksintöjä, menetelmiä, ratkaisumalleja, laitteita, aineita tai tietokoneohjelmia, niitä kuvaavia dokumentteja ja teknisiä raportteja, valokuvia kirjallisia- ja taiteellisia teoksia ja niihin liittyviä Immateriaalioikeuksia yms., jotka Yhteistyötaho omistaa tai joihin tällä on oikeus myöntää käyttöoikeuksia ja jota Opinnäytetyön tekijä hyödyntää Opinnäytetyön tekemisessä.

**Tulos tai Tulokset** tarkoittavat tietoutta, patentteja, keksintöjä, menetelmiä, ratkaisumalleja, laitteita, aineita tai tietokoneohjelmia, niitä kuvaavia dokumentteja ja teknisiä raportteja, jotka aikaansaadaan Opinnäytetyötä tehtäessä ja jotka ovat itsenäistä merkitystä omaavina erikseen luovutettavissa ja erotettavissa Opinnäytetyöstä, riippumatta siitä, ovatko ne suojattu tai suojattavissa immateriaalioikeudellisesti. Tulos sisältyy aina Opinnäytetyöhön ja mahdollisesti Liitännäisaineistoon.

**Tutkimusaineistolla** tarkoitetaan tässä sopimuksessa Opiskelijan keräämää perusaineistoa tai perusaineistosta jalostettua aineistoa, johon Opinnäytetyöprosessin Tulokset perustuvat.

# OPINNÄYTETYÖN DOKUMENTOINTI

Opinnäytetyöstä laaditaan Ammattikorkeakoulun opinnäytetyöohjeen mukainen kirjallinen tai muu esitys. Opiskelija julkistaa kirjallisen esityksen tallentamalla se julkaisuarkistopalvelu Theseukseen tai toimittamalla Opinnäytetyön kappaleen kirjastoon. Muun kuin kirjallisen Opinnäytetyön julkistamisesta on sovittava Opinnäytetyön Ohjaajan kanssa.

# AMMATTIKORKEAKOULUN JA YHTEISTYÖTAHON OIKEUDET OPINNÄYTETYÖSSÄ JULKISTETTAVIIN TULOKSIIN

Opiskelija luovuttaa Ammattikorkeakoululle oikeuden käyttää Opinnäytetyössä julkistettuja Tuloksia Ammattikorkeakoulun omassa opetus- ja tutkimustoiminnassa. Käyttöoikeus on rinnakkainen, pysyvä ja sisältää oikeuden muokata Tuloksia ja luovuttaa niihin käyttöoikeuksia opetus- ja tutkimustoiminnassa käytettäväksi. Käyttöoikeuden luovutuksesta Ammattikorkeakoululle ei makseta korvausta. Ammattikorkeakoulun tämän sopimuksen nojalla saamat oikeudet säilyvät voimassa, vaikka Opiskelija tai Yhteistyötaho myöhemmin luovuttaa oikeuksiaan edelleen.

Yhteistyötaho saa Opiskelijalta Opinnäytetyössä julkistettaviin Tuloksiin rinnakkaiset käyttöoikeudet sisäisessä toiminnassaan. Käyttöoikeuteen ei sisälly julkistettavien Tulosten muuntelu- eikä edelleenluovutusoikeutta. Lisäksi Yhteistyötaho saa oikeuden ottaa kopioita tai valmistaa kappaleita Opinnäytetyössä julkistetuista Tuloksista ja jakaa niitä yhteistyökumppaneilleen markkinointitarkoituksissa. Yhteistyötahon tulee tällöin ilmoittaa, että Opinnäytetyössä julkistetut Tulokset kuuluvat Ammattikorkeakoulussa tehtyyn Opinnäytetyöhön ja samalla ilmoittaa Opinnäytetyön tekijän nimi. Ammattikorkeakoulun nimen tai muun tunnuksen käyttö kaupallisiin tarkoituksiin ei ole sallittua ilman Ammattikorkeakoulun kirjallista lupaa.

# OPISKELIJAN TYÖSUHDE

Tällä sopimuksella Opiskelijalle ei synny työsuhdetta Ammattikorkeakouluun eikä Yhteistyötahoon. Mahdollisesta työsuhteesta tai Opinnäytetyöstä maksettavasta palkkiosta työnantajataho ja Opiskelijat sopivat erikseen.

Jos Opiskelija on työ- tai palvelussuhteessa Ammattikorkeakouluun tai Yhteistyötahoon, Opinnäytetyön, Tulosten ja Tutkimusaineiston Immateriaalioikeuksien siirto ja sen johdosta suoritettavat korvaukset, samoin kuin vahingonkorvausvastuu ja salassapitovelvoitteet määräytyvät tämän sopimuksen sijasta työnantajatahon ja Opiskelijan välisen työ- tai palvelussopimuksen ja lainsäädännön ehtojen perusteella.

Opiskelijat ovat Ammattikorkeakoulun tapaturmavakuutuksen piirissä, mikäli heillä ei ole työsuhdetta Yhteistyötahoon.

# VASTUUT

Opiskelija noudattaa Opinnäytetyötä tehdessään asianmukaista huolellisuutta. Opiskelija ei tietoisesti sisällytä Opinnäytetyöhön, Tuloksiin tai Tutkimusaineistoon kolmannen osapuolen Immateriaalioikeuksin suojattua aineistoa (esim. kolmannen tekijänoikeuksin suojattu kuva, tietokoneohjelma ja -koodi, teksti) eikä Opinnäytetyössään, Tuloksissa tai Tutkimusaineistossa lainaa muiden tekstiä, ideoita tai muita tuotoksia ilman asianmukaisia viittauksia.

Yhteistyötaho on tietoinen siitä, että kyseessä on opinnäytetyöprosessi, joka on osa valmistuvan Opiskelijan opintoja. Opinnäytetyö, Tulokset ja Tutkimusaineisto toimitetaan sellaisina kuin ne ovat. Opiskelijat tai Ammattikorkeakoulu eivät anna Opinnäytetyölle, Tulokselle tai Tutkimusaineistolle takuuta eivätkä vastaa sen soveltuvuudesta Yhteistyötahon tarpeisiin. Kaiken aineiston käyttö tapahtuu käyttäjän omalla vastuulla.

Sopijapuolet ovat vastuussa toisilleen sopimusrikkomuksella aiheuttamistaan välittömistä vahingoista. Opiskelijan vastuu Yhteistyötahoa kohtaan rajoittuu kaikissa tapauksissa enintään tuhanteen (1.000) euroon, ellei vahinkoa ole aiheutettu tahallaan tai törkeällä tuottamuksella. Ammattikorkeakoulun vastuu Yhteistyötahoa kohtaan rajoittuu kaikissa tapauksissa enintään viiteen tuhanteen (5.000) euroon, ellei vahinkoa ole aiheutettu tahallaan tai törkeällä tuottamuksella.

Sopijaosapuolet eivät ole toisiaan kohtaan vastuussa kolmannen aiheuttamasta vahingosta. Sopijaosapuolet eivät vastaa toisen Sopijaosapuolen ulkopuoliselle taholle aiheuttamasta vahingosta.

# SOPIMUKSEN SIIRTÄMINEN JA PÄÄTTÄMINEN PURKAMALLA

Sopimuksesta aiheutuvia oikeuksia ja velvollisuuksia ei voi siirtää kolmannelle osapuolelle ilman toisten Sopijapuolten kirjallista suostumusta.

Opiskelija voi irtautua tästä sopimuksesta ilmoittamalla asiasta kirjallisesti muille Sopijapuolille. Jäljelle jäävät Sopijapuolet sopivat kirjallisesti yhdessä opinnäytetyöprosessin jatkamisesta. Mikäli opinnäytetyöprosessin jatkamisesta ei sovita kuukauden kuluessa irtautumisilmoituksesta, katsotaan sopimuksen voimassaolo päättyneeksi. Sopimuksesta irtaantuva Opiskelija on velvollinen palauttamaan tai tuhoamaan Yhteistyötahon vaatimuksen mukaisesti Yhteistyötaholta saamaansa kaikki aineistot.

Sopimuksen voi purkaa kaikkien allekirjoittaneiden yhteisellä päätöksellä, jossa yhteydessä sovitaan mahdollisista luovutetuista Immateriaalioikeuksista.

Irtautumisesta, siirtämisestä, purkamisesta tai opinnäytetyöprosessin muusta ennenaikaisesta päättämisestä huolimatta tämän sopimuksen vastuusäännös (kohta 6) ja salassapitoa koskevat säännökset (kohta 8) jäävät voimaan.

# SALASSAPITO

Kaikki sellainen tieto, joka sisältää liikesalaisuuksia, teknisiä salaisuuksia tai kaupallisia tai rahoitusta koskevia tietoja, ja jonka luovuttava Sopijapuoli on luovuttanut luottamukselliseksi merkittynä, on luottamuksellista (jäljempänä ”Luottamuksellinen Tieto”). Suullisesti annettu tieto tulee tiedon ilmaisuhetkellä ilmaista olevan Luottamuksellista Tietoa ja se tulee kymmenen (10) päivän kuluessa kirjallisesti vahvistaa luovutuksen saajalle Luottamukselliseksi Tiedoksi, jotta kyse olisi Luottamuksellisesta Tiedosta.

Sopijapuolet sitoutuvat olemaan ilmaisematta niille luovutettuja tai muutoin haltuunsa saamia Luottamuksellisia Tietoja kolmansille osapuolille sekä noudattamaan tarpeellista huolellisuutta edellä mainittujen tietojen säilyttämiseksi luottamuksellisina.

Sopijapuolella ei ole oikeutta käyttää Luottamuksellisia Tietoja muuhun tarkoitukseen kuin opinnäytetyösopimuksessa mainittujen velvoitteidensa täyttämiseen.

# Luottamuksellisuusvelvoite ei koske sellaisia tietoja, jotka tiedon vastaanottanut Sopijapuoli voi osoittaa:

# olleen yleisesti tiedossa ennen tietojen luovuttamista tai tulleen myöhemmin tietoon muutoin kuin vastaanottaneen Sopijapuolen vastuulla olevasta syystä; tai

# olleen luvallisesti sen hallussa jo ennen tietojen saamista luovuttavalta Sopijapuolelta ilman luovuttavan Sopijapuolen asettamaa salassapitovelvollisuutta; tai

# saadun kolmannelta osapuolelta ilman salassapitovelvoitetta; tai

# kehittäneensä itsenäisesti ilman luovuttaneen Sopijapuolen Luottamuksellisia tietoja; tai

# olevan julkista lain, asetuksen, viranomaisen päätöksen tai muun vastaavan säännöksen perusteella.

## Sopijapuolella on oikeus luovuttaa saamiaan Luottamuksellisia Tietoja opinnäytetyöprosessiin osallistuvien henkilöiden käyttöön siinä laajuudessa, kuin se on välttämätöntä opinnäytetyöprosessiin liittyvien tehtävien ja velvoitteiden suorittamiseksi. Kukin Sopijapuoli vastaa omalta osaltaan siitä, että nämä henkilöt sitoutuvat tässä sopimuksessa määriteltyjen salassapitovelvoitteiden noudattamiseen.

Sopijapuolet ovat velvollisia noudattamaan opinnäytetyösopimuksen luottamuksellisuutta koskevia velvoitteita opinnäytetyösopimuksen voimassaoloaikana ja lisäksi viisi (5) vuotta opinnäytetyösopimuksen voimassaolon lakkaamisen jälkeen.

# ERIMIELISYYKSIEN RATKAISU

Tähän sopimukseen ja sen tulkintaan sovelletaan Suomen lakia. Sopimuksesta aiheutuvat erimielisyydet pyritään ensisijaisesti ratkaisemaan sopijapuolten välisin neuvotteluin. Jos Sopijapuolten kesken ei päästä sopuun, asia ratkaistaan Ammattikorkeakoulun kotipaikan käräjäoikeudessa ensisijaisesti tuomioistuinsovittelussa.